寒雨朝行視園樹
作者：杜甫
朝代：唐

paragraphs: 柴門雜樹向千株，丹橘黃甘此地無。
江上今朝寒雨歇，籬中秀色畫屏紆。
桃蹊李徑年雖故，梔子紅椒豔復殊。
鏁石藤稍元自落，倚天松骨見來枯。
林香出實垂將盡，葉蔕辭枝不重蘇。
愛日恩光蒙借貸，清霜殺氣得憂虞。
衰顏更覓藜床坐，緩步仍須竹杖扶。
散騎未知雲閣處，啼猨僻在楚山隅。